TARYBOS REGLAMENTAS (EB) Nr. 37/2009
2008 m. gruodžio 16 d.
iš dalies keičiantis Reglamentą (EB) Nr. 1798/2003 dėl administracinio bendradarbiavimo pridėtinės vertės mokesčio srityje, siekiant kovoti su mokestiniu sukčiavimu, susijusiu su sandoriais Bendrijos viduje
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 93 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
atsižvelgdama į Europos ekonomikos ir socialinių reikalų komiteto nuomonę (2),
kadangi:
(1)
Siekiant veiksmingai kovoti su sukčiavimu pridėtinės vertės mokesčio (PVM) srityje, būtina, kad valstybės narės informaciją apie sandorius Bendrijos viduje surinktų ir ja pasikeistų per kuo trumpesnį laikotarpį. Atsižvelgiant į įmonių apskaitos ir finansinius laikotarpius, taip pat į tikslus sumažinti įmonėms tenkančią administracinę naštą, tam geriausiai tiktų vieno mėnesio laikotarpis.
(2)
Atsižvelgiant į 2008 m. gruodžio 16 d. Tarybos direktyvą 2008/117/EB, iš dalies keičiančią Direktyvą 2006/112/EB dėl pridėtinės vertės mokesčio bendros sistemos, siekiant kovoti su mokestiniu sukčiavimu, susijusiu su sandoriais Bendrijos viduje (3), padarytus pakeitimus, susijusius su sandorių Bendrijos viduje deklaravimo laikotarpiu, būtina pakeisti nuorodas į minėtą laikotarpį Tarybos reglamente (EB) Nr. 1798/2003 (4).
(3)
Kadangi siūlomų kovos su sukčiavimu PVM srityje veiksmų tikslų valstybės narės negali deramai pasiekti, nes jų veikla šioje srityje priklauso nuo kitų valstybių narių surinktos informacijos, o atsižvelgiant į tai, kad būtinas visų valstybių narių dalyvavimas, tų tikslų būtų geriau siekti Bendrijos lygiu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina tiems tikslams pasiekti.
(4)
Atsižvelgiant į tai, kad šiame reglamente numatyti pakeitimai yra būtini siekiant suderinti Reglamentą (EB) Nr. 1798/2003 su Direktyvoje 2008/117/EB numatytomis priemonėmis, kurių valstybės narės turi laikytis nuo 2010 m. sausio 1 d., šis reglamentas turi įsigalioti tą pačią dieną.
(5)
Todėl Reglamentą (EB) Nr. 1798/2003 reikėtų atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1798/2003 iš dalies keičiamas taip:
1.
23 straipsnio antra pastraipa pakeičiama taip:
„Pirmos pastraipos 2 punkte minimos vertės nurodomos informaciją teikiančios valstybės narės valiuta ir yra susijusios su kiekvienam apmokestinamajam asmeniui atskirai taikomu sumuojančių ataskaitų teikimo laikotarpiu, nustatytu pagal Direktyvos 2006/112/EB 263 straipsnį.“
2.
24 straipsnio antra pastraipa pakeičiama taip:
„Pirmos pastraipos 2 punkte minimos vertės nurodomos informaciją teikiančios valstybės narės valiuta ir yra susijusios su kiekvienam apmokestinamajam asmeniui atskirai taikomu sumuojančių ataskaitų teikimo laikotarpiu, nustatytu pagal Direktyvos 2006/112/EB 263 straipsnį.“
3.
25 straipsnio 1 ir 2 dalys pakeičiamos taip:
„1. Kai valstybės narės kompetentinga institucija yra įpareigota leisti susipažinti su informacija pagal 23 ir 24 straipsnius, ji tai atlieka kuo greičiau, bet ne vėliau kaip per vieną mėnesį nuo laikotarpio, apie kurį pateikiama informacija, pabaigos.
2. Nukrypstant nuo 1 dalies, jei esant 22 straipsnyje numatytoms aplinkybėms duomenų bazė yra papildoma tam tikra informacija, leidimas susipažinti su tokia papildoma informacija suteikiamas kuo greičiau, bet ne vėliau kaip per vieną mėnesį nuo laikotarpio, kurį ji buvo surinkta, pabaigos.“
2 straipsnis
Šis reglamentas įsigalioja 2010 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. gruodžio 16 d.